Манаргиа еиҭеиҳәеит Атәыла ахада изаарышьҭуаз азҵаарақәа аус шадырулоз
Аԥсны ахада иҿы иҟоу Амассатә информациа хархәагақәа рымадаразы аусбарҭа аиҳабы Алхас Манаргиа арадио Sputnik аҟны еиҭеиҳәеит, Аԥсны ахада атәылауаа рҿаԥхьа иусура алҵшәақәа рзы иқәгылара шымҩаԥысыз, ауаажәларра рҟынтә иаауаз азҵаарақәа аус шадырулоз.
Абҵара 10 азы Аԥсны ахада Аслан Бжьаниа атәылауаа рҿаԥхьа иусура алҵшәақәа рзы аҳасабырба ҟаиҵеит, анаҩс алатәара иалахәызи ауаажәларреи рызҵаарақәа рҭак ҟаиҵеит.
Аусура аформат шьақәгылан ҩ-хәҭакны. Актәи - атәыла ахада иажәахә, уи сааҭк иҟан, анаҩс даҽа сааҭк азҵаарақәа рҭак ҟаиҵон.
"Арҭ амшқәа рзы ауаа ирыман алшара аелектронтә ԥошьҭахь азҵарақәа раашьҭра, ус 15 зҵаара аарышьҭит. Аиԥылараҿы иааиз ирыман алшара иҩны атәыла ахада иҭара, убас напылаҩырала 21 зҵаара аарышьҭит. аха иҟан ҩырак аҿы ҩба-хԥа зҵаара ахьыҟазгьы. Ирацәан афымцалашара иадҳәалоу азҵаарақәа", - иҳәеит Манаргиа.
Аԥсны ахада иҿы иҟоу Амассатә информациа хархәагақәа рымадаразы аусбарҭа аиҳабы иҳәеит, азҵаарақәа иара иахь ишааиуаз, убри аан ицәгьоуп ҳәа акгьы шеилыимхуаз.
"Ари ицәыцәгьахоит аҳәынҭқарр ҳәа акгьы снахан инысмыжьӡеит. Иҟаз зегьы ҳрыԥхьар ҳҭахын, аха сааҭк ауп иҳамаз. Егьырҭ зегьы ақьаад аҟынтә акьыԥхь иарбаны Аԥсны ахада истол аҿы иқәаҳҵоит, анаҩс дахәаԥшны алкаақәа ҟаиҵарцаз. Издыруеит, зҵаарак сыла ишабоз, инапы аҵаҩны аус адыруларц иахьахәҭаз аусбарҭахь ишыишьҭыз", - иҳәеит Бжьаниа.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.